બિટ કોઈન ખંડણીના મૂળમાં ‘બિટ કનેક્ટ’ કંપની હોવાની વિગતો પોલીસને મળી છે. નવેમ્બર-2016માં નોટબંધી જાહેર કરાયા પછી જુની નોટો જમા કરાવવા માટે પ્રજાજનોને કુલ છ મહિના જેટલો સમય મળ્યો હતો. કાળું નાણું ધરાવતાં લોકોમાં જુની નોટોનો નિકાલ કરવા માટે ગભરાટ હતો તેનો લાભ લેવા માટે ‘બિટ કનેક્ટ’ કંપની થકી બિટકોઈનમાં રોકાણની લાલચ આપવામાં આવી હતી. સુરતના સતિષ કુંભાણી, દિવ્યેશ દરજી અને ધવલ માવાણીએ નેક્સા કોઈન સહિતની વર્ચ્યુઅલ કરન્સીમાં રોકાણ કરાવી શરૂઆતમાં રોકાણકારોને તગડો નફો કરાવ્યો હતો. આ ત્રિપુટી પૈકી ધવલ માવાણી સુરતમાં બિટ કનેક્ટની ઓફિસ ઉપરાંત માનવ ડિજિટલ નામની ઓફિસ ધરાવીને રોકાણ કરાવતો હતો. આ કંપની થકી 22000 બિટકોઈનના 1000 કરોડથી વધુ રકમ ઓળવી જઈ ત્રિપૂટી ફરાર થઈ ગયા ત્યાંથી જ બિટકોઈન ખંડણીનો ઉદ્દભવ થયો છે. CIDના વડા આશિષ ભાટિયાએ જણાવ્યું કે, બિટકોઈનના રોકાણમાં છેતરાયા હોય તે લોકો ફરિયાદ કરવા CID પાસે આવે તો રોકાણકારોના પૈસા ડૂબાડનાર તમામ લોકો સામે કડક પોલીસ કાર્યવાહી શક્ય બનશે.